Hamkorlik masalalari muhokama qilindi

22.09.2016
O‘zbekiston Respublikasi Prezidenti vazifasini bajaruvchi Shavkat Mirziyoyev 22-sentabr kuni Qozogʻiston Respublikasi Bosh vazirining birinchi oʻrinbosari Asqar Maminni qabul qildi.
Uchrashuvda Qozogʻiston Respublikasi Prezidenti Nursulton Nazarboyevning joriy yil 12-sentabr kuni Samarqand shahriga tashrifi chogʻida erishilgan kelishuvlarni amalga oshirish, oʻzaro manfaatli savdo-iqtisodiy aloqalarni yanada kengaytirish masalalari muhokama qilindi. 


O‘zaro tovar ayirboshlash hajmini, birinchi navbatda, mamlakatlarimizda yangi bozorlar tashkil etish hisobidan oshirish masalalariga alohida e’tibor qaratildi. 


Ikki mamlakat ekspertlari tomonidan tayyorlangan, raqobatbardosh sanoat mahsulotlari sotadigan qoʻshma savdo uylarini tashkil etish, savdo loyihalarini milliy bank-moliya institutlari orqali qoʻllab-quvvatlash, bojxona xizmatlari hamkorligini faollashtirish, biznes forumlar oʻtkazish va oʻzaro tashriflarni amalga oshirishga qaratilgan qator taklif va aniq chora-tadbirlar koʻrib chiqildi va ma’qullandi. 


Transport va tranzit tashish sohasidagi oʻzaro manfaatli hamkorlikni izchil davom ettirish, jumladan, eksport yuklarini tashishda ikki tomonlama tarif preferensiyalari berish va yangi qoʻshma loyihalarni amalga oshirish zarurligi ta’kidlandi. Bu mintaqaviy transport yoʻlaklarining raqobatbardoshligini oshirish va ularning yuqori samaradorligini ta’minlash imkonini beradi. 


Asqar Mamin samimiy qabul uchun minnatdorlik izhor etib, Qozogʻiston Respublikasi mamlakatlarimiz oʻrtasidagi keng koʻlamli va oʻzaro manfaatli savdo-iqtisodiy aloqalarni yanada kengaytirishga qaratilgan hamkorlikdagi chora-tadbirlarni amalga oshirishga tayyor ekanini bildirdi.